次韻陳大監見贈
作者：王十朋
朝代：宋

paragraphs: 中興天子尤崇儒，衆賢彙進如聯珠。
鄒枚待詔萃金馬，臯夔接武相俞都。
策士初期異人出，不尚虛文與聲律。
况當盛世多賈生，晁錯豈容爲第一。
自慙俗學非名家，遺經獨抱居東嘉。
齏鹽太學浪十載，豈有文許時人夸。
芻言旅奏宸庭策，狂妄誤蒙明主擇。
生天偶在千佛先，材劣名浮有餘責。
潁川丈人詩絕奇，長篇勉我毋趨時。
欲報君恩答知己，胸中耿耿何當施。